Kapingsvideo: Vier mans vasgetrekFoto: YouTube Vier mans is in hegtenis geneem in verband met die kaping van ŉ familiemotor in Johannesburg se middestad. Kringtelevisiebeeldmateriaal van die kaping is oral op sosialemedia-netwerke versprei. “Die mans word tans deur die polisie ondervra en die gesin se silwer Toyota Rav4 en ŉ Toyota Corolla is Woensdag opgespoor,” het lt.kol. Lungelo Dlamini, woordvoerder van die polisie, Donderdag gesê. “Die ondersoek duur voort, aangesien nog mense moontlik betrokke kan wees.” Die polisie ondersoek tans vier kapings in die middestad van Johannesburg wat ook op beeldmateriaal vasgevang is. Die mans kan moontlik ook aan dié misdade verbind word. Die beeldmateriaal word tans analiseer om die kapers en vuurwapens te identifiseer. Die gesin is op 16 November op die hoek van Commissioner- en Crownstraat gekaap. “Een motor het die gesin se voertuig verbygesteek terwyl hulle by ŉ verkeerslig stilgestaan het,” het Obakeng Mabaso, woordvoerder van die polisie, gesê. “Die kapers het reg voor die familie se voertuig gestop en ŉ tweede motor het agter hulle stilgehou. Twee mans uit die een voertuig en twee uit die tweede voertuig het uitgeklim en die gesin gedwing om hul voertuig te verlaat.” Die kapers het twee selfone en R10 000 kontant gebuit. Twee van die aanvallers was gewapen. Klik hier om die video van die kaping te sien.